1) ปัจจัยความเสี่ยง

1.  ความเสี่ยงจากความไม่แน่นอนทางการเมืองและสังคม

ผลจากความไม่แน่นอนทางการเมือง และความไม่สงบในสังคม
ได้ส่งผลกระทบต่อความเชื่อมั่นของผู้บริโภค อย่างไรก็ตามการที่กลุ่มลูกค้าของบริษัทฯ
เป็นกลุ่มที่ต้องการที่อยู่อาศัยอย่างแท้จริง บริษัทฯจึงมีความเสี่ยงจากการที่ลูกค้าทิ้งเงินดาวน์ที่ต่ำมาก
คงเหลือแต่เพียงความเสี่ยงจากการที่ผู้บริโภคบางส่วนอาจชะลอการตัดสินใจซื้อบ้านออกไป

2.  ความเสี่ยงจากความผันผวนของอัตราดอกเบี้ย

ในช่วงปี 2550 จัดเป็นปีหนึ่งที่อัตราดอกเบี้ยมีความผันผวนอย่างมาก
โดยอัตราผลตอบแทนพันธบัตรรัฐบาลในภาพรวมมีการลดลงอย่างต่อเนื่องในช่วง 6 เดือนแรกของปี
และกลับมามีแนวโน้มเพิ่มสูงขึ้นอีกครั้งในไตรมาสที่ 4
อย่างไรก็ดีการที่เศรษฐกิจประเทศสหรัฐอเมริกามีแนวโน้มเข้าสู่ภาวะถดถอย
ประกอบกับปัญหาสินเชื่อด้อยคุณภาพ (Supprime) ทำให้ที่ประชุม FOMC
ต้องปรับลดอัตราดอกเบี้ยนโยบาย (FED Fund Rate) อย่างรวดเร็วเพื่อกระตุ้นเศรษฐกิจ
ในช่วงปลายปี 2550 ซึ่งการปรับลดอัตราดอกเบี้ยนโยบายดังกล่าว
ย่อมจะส่งผลต่อการดำเนินนโยบายการเงินของธนาคารแห่งประเทศไทยเช่นกัน
ทำให้เชื่อว่าอัตราดอกเบี้ยในประเทศมีแนวโน้มที่จะกลับลดลงอีกครั้งในช่วงต้นปี 2551
จากความผันผวนของดอกเบี้ยดังกล่าวนี้ จะส่งผลกระทบต่อต้นทุนทางการเงินของบริษัทได้
อย่างไรก็ดี จากการที่บริษัทมีหนี้สินที่ต่ำ ทำให้ค่าใช้จ่ายด้านดอกเบี้ยอยู่ในระดับที่ไม่สูงมากนัก
นอกจากนี้บริษัทยังได้ป้องกันความเสี่ยงจากอัตราดอกเบี้ยที่ผันผวนด้วยการออกตั๋วแลกเงิน
และกู้เงินในอัตราดอกเบี้ยคงที่ ประกอบกับการติดตามสถานการณ์การเงินทั้งในประเทศ
และต่างประเทศ อย่างสม่ำเสมอ โดยนำเข้าพิจารณาในการประชุมคณะกรรมการบริหารทุกครั้ง

3.  ความเสี่ยงจากปล่อยสินเชื่อที่เข้มงวดมากขึ้นของธนาคารพาณิชย์

เนื่องจากการซื้อที่อยู่อาศัยโดยส่วนใหญ่นั้น
ลูกค้าจำเป็นที่จะต้องอาศัยการขอสินเชื่อจากธนาคารพาณิชย์ประมาณร้อยละ 90 ของราคาบ้าน
ดังนั้นยอดรับรู้รายได้ของบริษัท
จึงขึ้นอยู่กับการพิจารณาปล่อยสินเชื่อของธนาคารพาณิชย์ด้วยอย่างหลีกเลี่ยงไม่ได้
ซึ่งจากสถานการณ์ปัจจุบันที่อุตสาหกรรมสินเชื่อบุคคลมีการเติบโตอย่างรวดเร็ว
ได้ส่งผลกระทบต่อพฤติกรรมการใช้จ่ายของผู้บริโภค
โดยผู้บริโภคมีการนำเงินในอนาคตมาใช้ผ่านทางสินเชื่อส่วนบุคคลต่างๆ อาทิเช่น บัตรเครดิต
และสินเชื่อส่วนบุคคลต่างๆ ส่งผลให้ความสามารถในการซื้อบ้านของผู้บริโภคลดลง ในขณะเดียวกัน
ธนาคารพาณิชย์ก็มีหลักเกณฑ์ที่เข้มงวดมากขึ้นในการพิจารณาปล่อยสินเชื่อให้กับผู้ต้องการซื้อบ้าน
ทำให้ลูกค้าบางส่วนสูญเสียโอกาสในการซื้อบ้านไป อย่างไรก็ดีบริษัทฯ ได้ติดตามสถานการณ์ผู้บริโภค
ตลอดจนนโยบายในการปล่อยสินเชื่อของธนาคารพาณิชย์แต่ละแห่งอย่างใกล้ชิด
เพื่อปรับเปลี่ยนนโยบายให้สอดคล้องในแต่ละช่วงเวลา นอกจากนี้ทางบริษัทฯ
ได้ร่วมมือกับธนาคารพาณิชย์บางแห่ง
เพื่อเสนอข้อเสนอพิเศษให้เฉพาะกับลูกค้าที่ซื้อบ้านในโครงการของบริษัท อาทิเช่น การปล่อยสินเชื่อ
100% ของราคาบ้าน อัตราดอกเบี้ยที่ต่ำกว่าท้องตลาดทั่วไป และการผ่อนชำระคืนเป็นขั้นบันได
เป็นต้น

4.  ความเสี่ยงจากต้นทุนวัสดุก่อสร้างที่เพิ่มสูงขึ้น

การปรับตัวสูงขึ้นอย่างรวดเร็วของราคาน้ำมันดิบในตลาดโลก
ประกอบกับภาวะการก่อสร้างทั้งจากภาครัฐและภาคเอกชนที่มีการใช้กำลังการผลิตและวัสดุก่อสร้างจำนวนมาก
ได้ส่งผลกระทบให้ระดับราคาวัสดุก่อสร้างบางประเภท มีระดับราคาที่ปรับเพิ่มขึ้น
โดยดัชนีราคาวัสดุก่อสร้างรวมได้ปรับเพิ่มขึ้นจาก 131.5 ในเดือนธันวาคม ปี 2549 มาอยู่ที่ระดับ
140.5 ในเดือนธันวาคม ปี 2550 หรือคิดเป็นการปรับเพิ่มขึ้นกว่าร้อยละ 6
โดยเฉพาะดัชนีราคาเหล็กและผลิตภัณฑ์เหล็ก ซึ่งเป็นต้นทุนการก่อสร้างที่สำคัญตัวหนึ่ง
ได้มีการปรับขึ้นกว่าร้อยละ 10 ในช่วงปี 2550 จากการที่ราคาวัสดุก่อสร้างเพิ่มสูงขึ้นนี้
จะส่งผลกระทบให้ต้นทุนในการก่อสร้างของบริษัทเพิ่มสูงขึ้น อย่างไรก็ดี จากการที่บริษัทฯ
มีโครงการในมือจำนวนมาก บริษัทจะทำการซื้อวัสดุหลักเองเป็นส่วนใหญ่
และตกลงราคาซื้อเป็นจำนวนมาก สำหรับโครงการต่างๆ จึงทำให้มีอำนาจต่อรองค่อนข้างสูง
นอกจากนี้บริษัทฯ ยังพยายามสรรหาสินค้าทดแทนที่มีคุณภาพ
ตลอดถึงการศึกษาความเป็นไปได้ในการนำเทคโนโลยีก่อสร้างใหม่ๆ เข้ามาใช้ อย่างต่อเนื่อง

5.  ความเสี่ยงจากการสร้างบ้านเสร็จก่อนขาย

ภายหลังวิกฤติเศรษฐกิจ
ผู้ประกอบการส่วนใหญ่ได้มีการนำกลยุทธ์การสร้างบ้านเสร็จก่อนขายออกมาใช้
เพื่อสร้างความมั่นใจให้กับผู้บริโภค ซึ่งจากกลยุทธ์ดังกล่าวจำเป็นที่จะต้องใช้เงินลงทุนที่สูง
ทำให้อาจเกิดความเสี่ยงสภาพคล่องทางการเงิน
และความเสี่ยงจากการเปลี่ยนแปลงพฤติกรรมของผู้บริโภค อย่างไรก็ตามบริษัทฯ
มีความเสี่ยงในส่วนนี้ที่ต่ำ อันเนื่องมาจากบริษัทมีการศึกษาพฤติกรรมผู้บริโภคอย่างละเอียด
และมีการวางแผนการก่อสร้างอย่างมีประสิทธิภาพ
โดยจะมีการผสมผสานสินค้าทั้งในส่วนของบ้านสร้างเสร็จ บ้านที่อยู่ระหว่างการก่อสร้าง (Semi
Pre Built) และบ้านสั่งสร้าง การขึ้นงานก่อสร้างจะเป็นไปตามประมาณการณ์ของยอดขาย
นอกจากนี้การที่บริษัทมีสัดส่วนหนี้สินต่อทุนที่ต่ำ มีนโยบายบริหารเงินสดหมุนเวียนอย่างรัดกุม
ประกอบกับการที่บริษัทมีวงเงินคงเหลือจากสถาบันการเงินต่างๆ จำนวนมาก ทำให้บริษัทฯ
มีความเสี่ยงที่เกิดจากการขาดสภาพคล่องทางการเงินที่ต่ำมาก

6.  ความเสี่ยงจากการขาดแคลนแรงงานฝีมือในการก่อสร้าง

จากที่ในปัจจุบันมีผู้ประกอบการธุรกิจพัฒนาอสังหาริมทรัพย์จำนวนมาก
ทั้งที่จดทะเบียนอยู่ในตลาดหลักทรัพย์ และที่อยู่นอกตลอด
ประกอบกับการก่อสร้างพัฒนาระบบสาธารณูปโภคอย่างต่อเนื่องจากภาครัฐ
ซึ่งอาจส่งผลให้มีการขาดแคลนแรงงานฝีมือในการก่อสร้างบ้านของบริษัทฯ ได้ อย่างไรก็ดีบริษัทฯ
ได้สร้างมีการสร้างความสัมพันธ์ที่ดีกับผู้รับเหมาของบริษัทฯ มาอย่างต่อเนื่อง
และมีการกระจายงานก่อสร้างโดยคำนึงถึงความสามารถของผู้รับเหมาแต่ละรายเป็นสำคัญ
ทั้งนี้บริษัทฯ จะมีผู้จัดการโครงการสายก่อสร้าง วิศวกรโครงการ หัวหน้าผู้ควบคุมงานก่อสร้าง
ผู้ควบคุมงานก่อสร้าง ตลอดจนเจ้าหน้าที่ QC กลาง
เพื่อควบคุมดูแลงานก่อสร้างของผู้รับเหมาอีกทีหนึ่ง
ทั้งนี้เพื่อให้แน่ใจถึงคุณภาพงานก่อสร้างของผู้รับเหมาแต่ละราย

7.  ความเสี่ยงในการหาซื้อที่ดิน

การเพิ่มขึ้นของราคาที่ดินในบางทำเล โดยเฉพาะในบริเวณที่คาดการณ์ว่าจะมีแนวรถไฟฟ้าผ่าน
หรือคาดว่าจะมีการพัฒนาสาธารณูปโภค
ส่งผลให้เกิดการเก็งกำไรและตั้งราคาขายที่ดินที่สูงเกินกว่าความเหมาะสมของสภาพพื้นฐานในปัจจุบัน
ในขณะเดียวกัน กฎหมายผังเมืองฉบับใหม่ และข้อบังคับต่างๆ ซึ่งควบคุมการใช้ประโยชน์จากที่ดิน
ทำให้ที่ดินบางทำเลสามารถใช้ประโยชน์จากพื้นที่ได้น้อยลง อย่างไรก็ตามบริษัทฯ
มีการบริหารความเสี่ยงในการซื้อที่ดินอย่างรัดกุม โดยมีการศึกษาความเป็นไปได้ทางการตลาด
รวมถึงศึกษาข้อจำกัดทางกฎหมายและข้อบังคับต่างๆ ของที่ดินแต่ละแปลง
รวมถึงการวิเคราะห์ผลตอบแทนที่จะได้รับจากการลงทุนในที่ดินแต่ละแปลงอย่างละเอียด

8.  ความเสี่ยงจากภาวการณ์แข่งขันที่สูง

อุตสาหกรรมพัฒนาอสังหาริมทรัพย์เป็นอุตสาหกรรมที่มีการแข่งขันค่อนข้างสูง โดยในปี 2550
ที่ผ่านมา ภาวะเศรษฐกิจของประเทศไทยโดยรวมอยู่ในช่วงชะลอตัว จากปัญหาต่างๆ ที่เข้ามา
ไม่ว่าจะเป็นความขัดแย้งทางการเมือง อัตราเงินเฟ้อที่เพิ่มสูงขึ้น
ระดับราคาน้ำมันที่สูงขึ้นไปทำสถิติสูงสุดใหม่ และทรงตัวอยู่ในระดับสูง ซึ่งปัจจัยต่างๆ
เหล่านี้ได้ส่งผลกระทบให้ความเชื่อมั่น และกำลังซื้อของผู้บริโภคลดลง
ซึ่งจากสถานการณ์ดังกล่าวทำให้ผู้บริโภคบางส่วนตัดสินใจที่จะชะลอการซื้อสินค้า
โดยเฉพาะกลุ่มสินค้าคงทนออกไป ทำให้ผู้ประกอบการบางราย
โดยเฉพาะรายที่เริ่มมีปัญหาสภาพคล่องทางด้านการเงิน
อาจทำการตลาดโดยใช้กลยุทธ์ด้านราคามาเป็นเครื่องมือในการแข่งขัน
เพื่อเร่งกระแสเงินสดให้กลับเข้าสู่บริษัทเร็วขึ้น
ซึ่งจะส่งผลให้เกิดภาวะการแข่งขันที่รุนแรงขึ้นในอุตสาหกรรม